Kont sorpriż mhux bil-ftit meta xi jiem ilu qrajt li l-eks- Sindku Nazzjonalista, u ħu Beppe Fenech Adami, instab ħati ta' diversi nuqqasijiet fiż-żmien meta kien imexxi l-Kunsill Lokali ta' Birkirkara. Dan għal diversi raġunijiet fosthom minħabba l-fatt li jien lil Michael Fenech Adami nafu bħala membru fl-Eżekuttiv tal-Assoċjazzjoni tal-Kunsilli Lokali fejn kull darba li jkun hemm diskussjoni dwar xi kuntratt, kemm jekk ta' ħaddiema, kemm jekk ta' xi konsulent kif ukoll għal kull tip ta' xiri ta' servizz, dan ikun l-iktar wieħed li jinsisti li l-affarijiet isiru sew, li ma jkunx hemm abbużi u li jkun hemm deċiżjoni tal-Eżekuttiv qabel kull deċiżjoni li tittieħed. Michael Fenech Adami jkun minn tal-ewwel li jinsisti li kull ħaġa li tkun se tiġi diskussa trid tkun imniżżla fuq l-aġenda tal-laqgħa. Ikun minn tal-ewwel li joffri ruħu biex ikun fuq kull bord ta' għażla jew aġġudikazzjoni għal xi proġett Ewropew jew deċiżjoni oħra li tirrigwardja l-operat tal-Assoċjazzjoni tal-Kunsilli Lokali. Allura ma stajtx ma nkunx sorpriż b'dak li kkonkluda l-Bord tal-Governanza Lokali. Kif ma stajtx inkun sorpriż meta Michael iġib ruħu b'tant rettezza waqt is-seduti tal-Eżekuttiv tal-Assoċjazzjoni tal-Kunsilli Lokali, imma mbagħad meta kien imexxi hu l-Kunsill Lokali ta' Birkirkara, Michael Fenech Adami ma mexiex mal-proċeduri stabbiliti biex, pereżempju, jixtri għaxar kontenituri għat-tindif li twaħħlu f'diversi żoni madwar Birkirkara, u għamel dan mingħajr ma ġab l-approvazzjoni tal-Kunsill? Xi ħaġa li fiha nfisha tfisser li lanqas biss iddiskuta ma' sħabu l-kunsilliera u d-deċiżjoni ħadha waħdu. Deċiżjoni li swiet lill-Kunsill kważi €3,000. Dan hu Michael differenti minn dak li naf jien bħala membru tal-AKL! Kif stajt ma nkunx sorpriż meta Michael tant joqgħod attent fil-laqgħat tal-AKL biex ma jinqabiżx l-ammont ta' direct orders kif stabbilit mill-liġi jew biex jifli l-iskeda tal-pagamenti, imbagħad hu meta kien sindku kien jiġi jaqa' u jqum minn din il-proċedura, tant li l-Bord tal-Governanza sab korrispondenza mibgħuta mill-eks-Segretarju Eżekuttiv indirizzata lid-Direttur għall-Gvern Lokali sabiex jitolbu direzzjoni dwar dan? L-isbaż ważda imma, skont dak ippubblikat mill-Bord tal-Governanza Lokali, hija dik tad-tbattil tal-iskips u xi servizzi oħra addizzjonali. Hawn l-eks-Sindku Nazzjonalista, dak li tant irid kollox bil-miktub fl-AKL, iddeċieda li spiża addizzjonali ta' €3,000 oħra fix-xahar ma jimmeritax li tiġi diskussa u approvata b'vot waqt seduta tal-Kunsill Lokali li kien imexxi. Minflok, għamel ftehim verbali, waħdu mal-kuntrattur, bil-kuntrattur jippretendi li l-Kunsill il-ġdid jonora dan il-ftehim. Ftehim li kien jimmeritah li tinħareġ sejħa pubblika minħabba l-valur li kien jiswa s-servizz offrut. Minkejja li anke l-awdituri kienu rrimarkaw dwar dan in-nuqqas fir-rapport tagħhom u qalu li skont il-liġi kellha tinħareġ sejħa għall-offerta, nistenna li xi ħadd li tant jimxi b'rettezza fl-AKL kellu jkun jaf x'regoli kellu jimxi magħhom u l-proċeduri li kellu jħaddem. Imma anke minkejja li hemm dan ir-rapport tal-awditur, Michael u Simon qalu li ma jistgħux joqogħdu fuq id-deċiżjonijiet ta' dan il-Bord. Ejja għal mument naqbel magħhom li ngħid li m'għandniex noqogħdu fuq dak li qal il-Bord tal-Governanza, allura nistaqsi lil Simon Busuttil u Beppe: lanqas fuq l-awditur m'għandna noqogħdu dwar dan il-każ? Din il-kummiedja tal-iskips tmur aktar minn hekk għax mhux talli kien hemm dan il-ftehim b'mod verbali imma ngħad ukoll fix-xiehda li l-ammont ta' skips li għalihom kien qed jintalab li jsir il-ħlas lanqas biss kien jikkorrispondi ma' kemm attwalment kien hemm skips fil-lokalità kollha ta' Birkirkara. Il-Bord sab li ċerti xogħlijiet tat-toroq ingħataw mingħajr sejħa għall-offerti u mingħajr l-approvazzjoni tal-KL. Il-kiri tal-karozzi u anke tal-photocopier bejn l-2010 u l-2013, li swew €84,000, ukoll sar mingħajr sejħa għall-offerti. L-istess ġara fix-xiri ta' mwejjed għall-kompjuters. F'dan kollu tistona l-pożizzjoni tas-Segretarju Eżekuttiv ta' dak iż-żmien. Waħda mir-responsabbiltajiet ta' segretarju eżekuttiv hija li jara li l-Kunsill isegwi r-regolamenti finanzjarji li joħroġu minn Kap 363 tal-Att tal-Kunsilli Lokali. Ma nistax nifhem kif f'kunsill ikollok persuna proprju responsabbli minn dan u fl-istess waqt tħalli dawn l-affarijiet isiru bla ma tieħu l-passi kollha meħtieġa li tagħtiha l-liġi. M'hemmx dubju li f'din l-istorja kollha s-Segretarju Eżekuttiv għandu l-parti tal-piż tiegħu xi jġorr, dan sakemm ma kienx qed jinforma b'kollox lid-Dipartiment u dan min- naħa tiegħu kien qed iħalli kollox għaddej. Li issa jiġi Michael Fenech Adami u jgħid li dan ir-rapport huwa biss frott il-mibegħda u vendikazzjoni fil-konfront tiegħu mill-Gvern u s-Sindku preżenti, ma tantx iqabbiżli dmugħ. Dan għax, kif għedt aktar qabel, ħafna minn dawn in-nuqqsijiet u oħrajn li lanqas biss issemmew, repetutament sena wara sena, inġiebu għall-attenzjoni tal-eks-Sindku u eks-Segretarju Eżekuttiv, mill-awdituri fir-rapporti annwali tagħhom. Dan ifisser li, anke jekk wieħed kellu jiskredità lill-Bord, ma jistax jagħmel l-istess lill-awdituri tal-Kunsill. Dawn m'għandhom l-ebda motiv politiku kontra Michael Fenech Adami. Mhux se nidħol f'dettall imma rrid infakkar li fuq materji ferm iktar frivoli, fuq rapport tal-istess Bord tal-Governanza, kien hemm sindki Laburisti u Nazzjonalisti li rriżenjaw. Fuq sempliċiment interview ta' skrivan għal mal-Kunsill Lokali ta' Bormla, id-Direttur ta' dak iż-żmien iċċensura u interdettja lis-Sindku ta' dak iż-żmien Joseph Scerri (il-Pelè) għal ħames snin. X'se nagħmlu llum? X'se jagħmel id-Dipartiment għall-Gvern Lokali llum fil-konfront ta' Michael Fenech Adami? Dakinhar, il-Partit Nazzjonalista aċċetta d-deċiżjoni tad-Dipartiment u ma ħareġ l-ebda stqarrija. Bħalma aċċetta d-deċiżjoni tal-Bord fuq l-eks-Sindku ta' Ħaż-Żabbar Quinton Scerri; dakinhar bl-istess membri tal-Bord li ġġudikaw l-aġir ta' Michael Fenech Adami. U biex ma taħsbux li nsejna, għadni qed nistenna reazzjoni mid-Dipartiment dwar il-każ tas-Sindku tan-Nadur. Għaddew il-ġimgħat u s'issa għadu ma sar jew, aħjar, ma smajna xejn! U allura l-mistoqsijiet huma ovvji u leġittimi: x'se jagħmel Simon Busuttil quddiem dan kollu? X'se jagħmel ħuh Beppe? Se jibqgħu jiddefendu lil Michael? Se nibqgħu naraw il-velu tal-qdusija waqt il-laqgħat tal-Assoċjazzjoni tal-Kunsilli Lokali?